כלי יקר ויקרא פרק יב

פרשת תזריע

(ב) אשה כי תזריע וילדה זכר. אמרו חז"ל (נדה לא א) איש מזריע תחילה יולדת נקבה אשה מזרעת תחילה יולדת זכר. והמפרשים כתבו שזה ענין טבעי, וקשה להבין מה צורך בהודעת ענין זה בפרשה זו המדברת מטומאת יולדת שבעה לזכר ושבועים לנקבה. ועוד מה ענין מצות המילה לכאן, אף על פי שנוכל לומר שרצה ליתן טעם למה ניתנה המילה בשמיני והוא כדי שלא יהיו הכל שמחים ואביו ואמו עצבים (שם עמ' ב) שהרי יש לה טומאת שבעה מכל מקום כדי ליישב כל הקושיות בדרך אחד אומר אני שכל זה נמשך בדרך טבע מן חטא הקדום כמו שנאמר וטהרה ממקור דמיה, כי החטא הקדום של חוה הוא מקור נפתח לדמים טמאים אלו לחטאת ולנדה כמו שמצינו (עירובין ק ב) אמר רב יצחק בר אבדימי הרבה ארבה עצבונך, אלו שני טיפי דמים דם נדה ודם בתולים וכו', וכן משמע בירושלמי פרק במה מדליקין (הלכה ו) שחטא של חוה הוא מקור לדם נדה, לכך נאמר וטהרה ממקור דמיה כי כל הנשים צריכין טהרה על חטא ראשון אשר ממנו נתפשטה הטומאה והזוהמא בעולם וגרם לכל הנולדים טומאת שבעה, כי אילו לא חטא האדם היה כמלאך אלהים למעלה מן מערכת שבעה כוכבי לכת ובחטאו הוסר ממנו הרוחניות ונפל תחת ממשלת המערכה אשר מצידם נמשכה הטומאה לאדם כי כל דבר גשמי נופל תחת מספר שבעה כוכבי לכת ושבעה ימי בראשית, וכל שמיני רוחני כי הוא למעלה משביעי כמבואר למעלה פרשת שמיני (ט א)....

(ח) וכפר עליה הכהן וטהרה. כפרה זו היא על עוון הקדום של חוה שגרם לה צער הלידה ומתוך צערה אולי הטיחה דברים כלפי מעלה לאמר אם כן למה זה אנכי הרה עמל ויסורין...

ויש אומרים שכפרה זו על השבועה שנשבעת שלא להזדקק לבעלה משעה שכורעת לילד (נדה לא ב). לפיכך היולדת זכר מתחרטת מהרה מרוב שמחה על כן כפרתה ממהרת לבוא אבל היולדת נקבה מצטערת ואינה מתחרטת מהרה על כן כפרתה מתאחרת. ואף על פי שאין השבועה חלה כלל דאם לא כן איך מותרת לבעלה אחר שבעה לזכר ושבועים לנקבה בלא כפרה שהרי הבאת הכפרה אחר ארבעים לזכר ושמונים לנקבה, כי באמת אין כאן שבועה כי אין הדבר בידה שהרי היא משועבדת לבעלה ודומה למי שנשבע שאינו רוצה לפרוע חובו, מכל מקום צריכה כפרה על שהוציאה מפיה השבועה והרהרה בלבה לקרוא תגר על ה' מתוך צערה על כן קרבנה חטאת לכפר על חטא המעשה כי עקימת שפתיה חשוב כמעשה, ועולה על הרהור הלב

כלי יקר ויקרא פרק יג

(ב) אדם כי יהיה בעור בשרו וגו'. סמך פרשת נגעים לפרשה הקודמת המדברת במילה לומר לך שהמילה דוחה את הנגעים, כי בכל מקום המצוה המוקדמת דוחה את המאוחרת כמבואר למעלה פרשת ויקהל על אומרם ז"ל הקדים שבת למשכן לומר לך שהשבת דוחה מלאכת המשכן. ועל צד הרמז נוכל לפרש אומרם ז"ל (נדרים לא ב) גדולה מילה שדוחה את הנגעים, לפי שסתם מילה סיבה למילת כל ארבע ערלות ומכללם ערלת הפה וכשהוא נימול מערלת הפה לא יספר לשון הרע ואז לא יבוא לידי נגעים הבאים על לשון הרע (ערכין טז ב). ועל זה קרא משה תגר באומרו (שמות ה כג) ומאז באתי לדבר בשמך וגו' כדעת המדרש (ילקוט רמז קעד) האומר כל פרקמטיא של משה היתה באז וכו' רמז למילה, וכן מסיק בהדיא בילקוט פרשת בשלח (רמז רמא) בפסוק אז ישיר משה, שנקרע הים בזכות המילה שניתנה ביום שמיני כמספר אז, וכן כל אותן אז שמזכיר במדרש דברים רבה בפסוק אז יבדיל משה (דברים ד מא) כי גם בו רמז למילה המצלת מן שפיכות דמים כמבואר למעלה בפרשת בא בפסוק (שמות י י) ראו כי רעה נגד פניכם, וכן הצלת נפשו לא היתה אלא באז שנאמר (שם ד כו) אז אמרה חתן דמים למולות, וכן קנתורו לא היה אלא באז שנאמר ומאז באתי אל פרעה לדבר בשמך, אמר משה יודע אני שערל שפתים אנכי ולא באתי לדבר בשמך כי אם מאז שסמכתי על המילה הרמוזה באז שתהיה סיבה גם לתיקון ערלת הפה ורואה אני שלא הועילה כלום:

שאת או ספחת או בהרת וגו'. בענין הצרעת יש דעות חלוקות כי יש אומרים שהם חולי טבעי נסתר בתוך הגוף ומבצבץ לחוץ, ויש אומרים שהכל בא על צד העונש לגלות על רעתו הנסתרת בקרבו. ובין כך ובין כך נראה לי לפרש לשון מצורע שהיא מלה מורכבת מוציא רע שמגלה ומוציא לחוץ כל רעתו שבקרבו, הן העיפוש הפנימי, הן אם הוא מכה רעהו בסתר בשוט לשונו ואין הבריות יודעין להשמר ממנו על כן הקדוש ברוך הוא מפרסם על החנפים ומוציא כל רעתו לחוץ כדי שתגלה רעתו בקהל. ובזה מיושב הכפל בפסוק שאמר אדם כי יהיה בעור בשרו שאת וגו' והיה בעור בשרו לנגע צרעת, תרתי בעור בשרו למה לי, אלא לומר לך שזהו השאת והשבר אילו היו באיש טהור המחשבות לא היו מזיקים כי בנקל לרפאותם אך מצד היותם בעור בשרו של זה החוטא על כן נעשו לנגע צרעת. ומזה מצאו להם חכמי תורתינו סמך, ורובם יצאו ללקוט מן התורה ומן הנביאים ומן הכתובים על איזה עוון פרטי באין הנגעים, כי במסכת ערכין (טז א) אמרו חז"ל על שבעה דברים נגעים באים וכו' ויש לכולם סמך מן הפסוקים, ובמדרש (ויקרא רבה יז ג) מביא על עשרה דברים וכו', ואנו אין לנו עסק בנסתרות מן פרשה זו כי אם בנגלות בה ומצינו מכולם רמז מפרשיות אלו על שלושה דברים. האחד הוא על לשון הרע שכן פירש רש"י למה קרבנו צפרים לפי שעושין מעשה פטיט וכו'. השני הוא על גסות הרוח שנאמר ולקח למטהר עץ ארז ואזוב פירש רש"י שאם הגביה עצמו כארז ישפיל עצמו כאזוב. השלישי הוא על צרות העין שנאמר (ויקרא יד לה) ובא אשר לו הבית ותנא דבי רבי ישמעאל זה שייחד ביתו לו וכו' (ערכין טז א), ודבר זה כולל כמה דברים, הן חמדת הממון שלמידין מן גחזי, הן הגזל שמנו חז"ל שם וראייתם מפסוק וצוה הכהן ופינו את הבית, ותנא הוא כנס ממון שאינו שלו יבוא הכהן ויפזר ממונו, ושלושה אלו מקורם אחד כי חמדת הממון מסבב גם הגזל וצרות העין:

וכל שאר הדברים המנוין בגמרא ובמדרשות אין להם סמך מן פרשה זו, על כן ראתה עיני להעמיד כל פרטי המעשים הנעשים במצורע על יסוד שלושה אלה. והם לשון הרע, וגסות רוח, וחמדת הממון, וכללם הפסוק (תהלים קא ה) האומר מלשני בסתר רעהו אותו אצמית גבה עינים ורחב לבב אותו לא אוכל, ורחב לבב היינו החומד ממון שכן אמרו אצל בלעם שהיה לו נפש רחבה (אבות ה כג), ואותו אצמית דרשו חז"ל (ערכין טו ב) על מצורע מוחלט, ועשה בפסוק שני חלוקות לצרף גבה עינים אל רחב לבב כי שניהם ממקור אחד שהרי שוריינא דעינא באובנתא דליבא תלי (עבודה זרה כח ב) וכל גבה עינים הוא רחב לבב כי כל גאה רוח מתאוה לרוב עושר כי בו יוכל להראות יקר תפארת גדולתו, ולאידך גיסא כל עושר גורם רום לב כמו שנאמר (דברים ח יג - יד) וכסף וזהב ירבה לך וגו' ורם לבבך וגו', וראיה ממה שאמר אלישע לגחזי וצרעת נעמן תדבק בך (מלכים - ב ה כז) למה לו להזכיר צרעת נעמן אלא לפי שגחזי היה חומד ממון (שם פסוקים כ - כד) ונעמן היה גבה עינים ולמדו זה המפרשים ממה שנאמר (שם פסוק א) ונעמן שר צבא מלך ארם היה איש גדול לפני אדוניו, רצה לומר שאפילו בפני אדוניו היה מתנהג בגודל וגאוה, וכבר אמרנו שהגסות והחמדה מקורם ממקום אחד על כן אמר וצרעת נעמן תדבק בך, וכן דוד סמכה באומרו גבה עינים ורחב לבב וגו':

**והובא אל הכהן. אין טהרתו כי אם על ידי כהן יען כי כל מי אשר הוא מזרע אהרן נמצאו בו שלוש מדות טובות הפכיים לאלו כי חטא הלשון גורם כל ריב וכל נגע ובין אחים יפריד על כן יבוא אהרן שאחז במדת השלום וירפא לזה כי הוא היה אוהב שלום ורודף שלום, וכן חטא גסות הרוח ראוי שיתוקן על ידו כי הוא היה עניו ביותר כמו שאמרו חז"ל (חולין פט א) גדול מה שנאמר במשה ואהרן ממה שנאמר באברהם דאילו באברהם כתיב (בראשית יח כז) ואנכי עפר ואפר ובמשה ואהרן כתיב (שמות טז ח) ונחנו מה, וכן חטא חמדת הממון לא היה גם כן באהרן יען כי הכהנים לא היה להם חלק ונחלה בארץ ולא היה להם יותר ממה שזכו משולחן גבוה על כן היו שלמים במדת ההסתפקות ולא היו בכלל צרי העין אשר כל מגמת פניהם לאסוף ולכנוס, על כן מן הראוי שכל שלושה מיני צרעת אלו לא יטהרו כי אם על ידי כהן:**

(ז) ואם פשה תפשה וגו'. זה סימן שאין כח ביד הטבע לדחות מעליו כל הפסולת כי רב הוא, וזה גם כן מופת שלא נטהר מחטאו עוד טומאתו בו, ואם לא פשתה הנגע כבר דחה מעליו הטבע כל עיפוש ופסולת זה מופת כי כבר גמר בלבו לשוב בתשובה שלימה, ואם כסתה הצרעת את כל עור הנגע מראשו ועד רגליו כבר דחה הטבע כל החולי לחוץ ואז בלי ספק יתרפא לפיכך טהור הוא, וכן מצד העונש בלי ספק אם יראה שהצרעת נתפשטה בכל גופו אז ביותר יגמור בלבו לשוב בתשובה, זולת באם יהיה בו בשר חי כי זה מופת שבכל אלה לא יוסר...

(מה) והצרוע אשר בו הנגע וגו'. מה תלמוד לומר אשר בו הנגע פשיטא כי אם אין בו הנגע אינו צרוע, ומכאן ראיה שצרעת שם המכה כמבואר למעלה וכן יתבאר בסמוך פרשת מצורע ונגע כינוי על העוון כי החוטא נוגע בכבוד שמים או בכבוד הבריות. וזה דעת המדרש האומר (ילקוט רמז תקסג) כנגע נראה לי בבית זה עבודה זרה וכו', על כן אמר כאן על הצרוע שנלקה בצרעת על שסיפר לשון הרע לפגום הבריות, וקבלת חז"ל שכל הפוסל במומו פוסל (קידושין ע א) לכך נאמר אשר בו הנגע, כי בו נמצא בעצם וראשונה כל נגע וקלון שרצה לפגום בו את חבירו. ראשו יהיה פרוע, לכפר על גסות רוחו שרצה להיות לראש על כל אדם. ובגדיו יהיו פרומים, לכפר על צרות העין כי כל צר עין מסתמא גם בגדיו קרועים ומטולאים. ועל שפם יעטה, לכפר על חטא הלשון שבשפתיו. וטמא טמא יקרא, כי המטמא בניב שפתיו אחרים אז טמא יקרא גם הוא כי ודאי במומו פוסל. וכל ימי אשר הנגע בו, דהיינו העוון אז יטמא לפי שטמא הוא מצד מעשיו:

(מז) והבגד כי יהיה בו נגע צרעת... ותדע ותשכיל כי שלושה מיני צרעת באים על שלושה דברים, שהם כיסוי לאדם זה לפנים מזה. מכסה ראשון הוא עורו לבשרו. למעלה מעורו, בגדיו שהם כיסוי לעורו. למעלה מהם, ביתו כי הוא מכסה לו להצילו ממטר ומזרם. ומי שהוסר מעליו כל מכסה נקרא פרוע ומגולה לכך נאמר (שמות לב כה) וירא משה את העם כי פרוע הוא ודרשו חז"ל (ילקוט רמז תקסג) שנלקו בצרעת שנאמר בו (ויקרא יג מה) וראשו יהיה פרוע. על כן הזכיר תחילה נגעי עורו ואחר כך נגעי בגדיו ואחר כך נגעי בתים להסיר מכסהו אחת אחת עד שיהיה פרוע ומגולה מכל וכל. וכן דעת המדרש שמביא הילקוט (רמז תקנא) בפסוק ראשו יהיה פרוע על דרך ויגל את מסך יהודה (ישעיה כב ח) על חורבן בית המקדש כי בחורבן הבית נעשו מגולין מכל וכל. אמנם לדעת חז"ל (ויקרא רבה יז ד) הסדר הפוך כי אמרו אין בעל הרחמים נוגע בנפשות תחילה וכו' לכך מביא תחילה נגע על ביתו לא חזר בו מביא גם על בגדיו לא חזר בו מביא גם על גופו וכו'. ומה שהזכיר תחילה נגעי הגוף לפי שהקב"ה מתרה במכה אחרונה הגדולה תחילה כמו שנאמר לפרעה (שמות ד כג) הנה אנכי הורג בנך בכורך וכמו שפירש רש"י שם, כך הזכיר כאן נגעי הגוף בראשונה לאיים על האדם ממה שהוא מתירא ביותר אבל לעולם אין בעל הרחמים נוגע בנפשות תחילה כי אל רחום וחנון הוא:

כלי יקר ויקרא פרק יד

פרשת מצורע

(ב) זאת תהיה תורת המצורע וגו'... וזה שאמר זאת תהיה תורת המצורע ביום טהרתו, כי ביום שיחדש לב טהור בקרבו ויקבל עליו לשוב בתשובה בו ביום יובא בעל כרחו אל הכהן ללמוד ממנו דרך ה', ולשון והובא אינו מדבר בהעתק ממקום למקום אלא מדבר בהעתק לבו מן הדרך הרע אשר היה בו אל הדרך הטוב והוא שיקבל עליו להתקרב אל הכהן ולבקש תורה מפיהו, ועל זה אמר זאת תהיה תורת. ואחר כך משקיבל עליו להיות טהור המחשבות וטהור עינים מראות ברע אזי ויצא הכהן אל מחוץ למחנה והנה נרפא נגע אותו עוון שגרם לו הצרעת מן הצרוע מזולתו ולא יכול לומר מן הנגוע שהרי העוון מעשיו גרמו לו והוצרך לומר מן הצרוע, להורות שהרפואה הנפשית באה לו מצד שהיה צרוע כי הצרעת הכריחו אל התשובה ואף על פי כן הקדוש ברוך הוא מקבל תשובתו אף על פי שנעשית על צד ההכרח. וההעדר הכרוך בתשובה כזו תמצא מבואר לקמן פרשת וילך (דברים לא יז) בעזר ה' על פסוק ומצאוהו רעות רבות וצרות עיין שם:

(ד) ולקח למטהר שתי צפרים. למעלה פרשת תזריע כתבתי שעיקר הצרעת בא על שלוש עבירות הרמוזים בפרשה, והם לשון הרע וגסות הרוח וחמדת הממון. ועל פי זה נוכל לומר שהצפרים מכפרין על שלושתן, על לשון הרע לפי שעושין מעשה פטיט וכו' (ערכין טז ב), ועל גסות הרוח העולה למעלה כצפרים עפות (ישעיה לא ה), ועל חמדת הממון שנאמר בו (משלי כג ד - ה) אל תיגע להעשיר וגו' כי עשה יעשה לו כנפים כנשר ועוף השמים. ולפי שרוב המפרשים האריכו למעניתם בפרשה זו בענין חטא הלשון הרע אוסיף גם אני לקח טוב לבאר מה שתעלה מצודת שכלי בשלוש הכרזות שמצינו לחז"ל המדברים מחטא הלשון:

הכרזה הראשונה היא מה שמסיק במדרש הרבתי (ויקרא רבה טז ב) מעשה ברוכל אחד שהיה מחזר בעיירות הסמוכות לצפורי והיה מכריז ואומר מאן בעי למזבן סם חיים...... סליק לגביה הוציא לו ספר תהלים מכורך הראה לו פסוק זה מי האיש החפץ חיים וגו' נצור לשונך מרע (תהלים לד יג - יד) אמר ר' ינאי אף שלמה מכריז שומר פיו ולשונו שומר מצרות נפשו (משלי כא כג) שומר מצרעת נפשו... לפיכך משה מזהיר את ישראל זאת תהיה תורת המצורע המוציא רע עד כאן לשונו:

הכרזה השניה מצינו במסכת עבודה זרה (יט ב) מכריז רבי אלכסנדרי מאן בעי חיי מאן בעי חיי, כניפו ליה כולי עלמא ואתו לגביה אמרו ליה הב לן חיי, אמר להו מי האיש החפץ חיים נצור לשונך מרע, שמא יאמר אדם הואיל ונצרתי לשוני מרע אלך ואגרה בשינה תלמוד לומר סור מרע ועשה טוב, ואין טוב אלא תורה שנאמר (משלי ד ב) כי לקח טוב נתתי לכם וגו':

Qs…

והקרוב אלי לומר בהיתר כל הספיקות הללו, שמצינו במסכת ערכין (טו ב) אמר רבי חמא בר חנינא מאי תקנתיה של מספר לשון הרע אם תלמיד חכם הוא יעסוק בתורה שנאמר (משלי טו ד) מרפא לשון עץ חיים, ואין לשון אלא לשון הרע שנאמר (ירמיה ט ז) חץ שחוט לשונם, ואין עץ חיים אלא תורה שנאמר (משלי ג יח) עץ חיים היא וגו', ואם עם הארץ הוא ישפיל עצמו שנאמר (שם טו ד) וסלף בה שבר ברוח. רבי אבא בר חנינא אמר סיפר אין לו תקנה שכבר כרתו דוד ברוח הקודש שנאמר (תהלים יב ד) יכרת ה' כל שפתי חלקות לשון מדברת גדולות, אלא מאי תקנתו שלא יבוא לידי לשון הרע אם תלמיד חכם הוא יעסוק בתורה וכו'. ונראה שטעמו של רבי אבא הוא, שהדין נותן שלא יהיה לו תקנה, לפי שאם כבר סיפר לשון הרע והטיל מום בקדושים והוציא שם רע ונתפשט קול ענות זה בכל העולם פשיטא שאין תקנה לזה שעליו סיפר הלשון הרע, ואף אם המספר יקריב כל אילי נביות אין בידו להשיב מחשבתו הרעה ודבריו וכי ילך מקצה השמים ועד קצהו ויכריז לאמר שקר דיברתי, כמנהג דורינו זה שאם אחד מבעלי הלשון יוציא לעז על איזה נכבד עד מהרה ירוץ דברו ממזרח שמש עד מבואו והוא בעצמו לא יוכל לתקן את אשר עיות, על כן דין הוא שכשם שאין תקנה לזה שסיפר עליו כך אין תקנה למספרו, ולכך כרתו דוד ברוח הקודש ואמר יכרת ה' כל שפתי חלקות וגו' ונתן טעם לדבר משוד עניים מאנקת אביונים וגו' אלו הן הלוקין וצועקים נאקת חלל, העניים והאביונים אשר עליהם יצא הקצף מחץ שחוט לשונם שאין להם תקנה על כן אין תקנה גם לשפתי חלקות. ועל זה אמר (תהלים קא ה) מלשני בסתר רעהו אותו אצמית ומתרגמינן לחלוטין כי ישאר כך לחלוטין ואין תקנה לו. אבל רבי חמא סבר מדקאמר מרפא אין רפואה כי אם במקום חולי על כן רצה לפרש הפסוק במי שכבר סיפר:

...והנה רבי אלכסנדרי סובר גם הוא סיפר אין לו תקנה, על כן לא הלך כי אם אל הכתות שלא סיפרו עדיין והיה מזהירם ומלמדם דרך שמירת הבריאות שלא יבואו לידי לשון הרע והיה מכריז מאן בעי חיי מאן בעי חיי, לא הזכיר לשון סם גם לא הזכיר לשון למזבן לפי ששמירת הבריאות אינו צריך סם רק שהרופא מלמדו להועיל שיהיה נשמר מן הדברים המזיקים שלא יבוא לידי חולי, על כן אין נכון שהמלמד יבקש שכר על דבריו כי מה הוא בחנם כי הדיבור ניתן לו במתנה אף הוא ילמד דרכי הרפואה לזולתו בחנם, אבל מי שכבר נפל אל החולי אז הוא צריך לסמים ובעבורם תובע הרופא שכרו כי גם לו לא באו בחנם אלא נתן דמיהם או טרח את עצמו בעדם:

ולפי שרבי אלכסנדרי הלך אל כתות הטובים שלא סיפרו לשון הרע ללמדם דרך שמירת הבריאות שלא יבואו לידי חולי חטא הלשון, על כן הכריז סתם מאן בעי חיי מאן בעי חיי וכפל הענין לומר לך שיש תקנה לזה שלא יבוא לידי סיפור לשון הרע ולזה שלא יסופר עליו לשון הרע. אכניף כולי עלמא ואמרו ליה הב לן חיי כי גם המה חשקו בדבר שכבר התנהגו בו וביקשו לידע הדרך המביא לידי שמירת הבריאות, אמר להו פסוק מי האיש החפץ חיים וגו' נצור לשונך מרע וגו'. ולפי ששמירת הבריאות אין צריך שום סם על כן מסיק שמא תאמר אלך ואגרה בשינה לנצור לשוני בשב ואל תעשה לגמרי, תלמוד לומר ועשה טוב ואין טוב אלא תורה וכו' (אבות ו ג), רצה לומר אף על פי שאינו צריך סמים ותשובה גדולה מכל מקום צריך הוא לנצור לשונו על ידי תלמוד תורה לחכם, אבל כנגד העם הארץ אמר אחר כך קרוב ה' לנשברי לב כמו שנאמר (משלי טו ד) וסלף בה שבר ברוח:

אבל רוכל זה סבר שיש תקנה אפילו למי שכבר סיפר, וידע זה בנסיון בעצמו כי גם הוא היה רוכל הולך רכיל ורגיל על לשונו לשלח מדנים בין אחים, ואחר כך נתן אל לבו לשוב בתשובה וביקש דרכי הרפואה שהזכירו חז"ל לתלמיד חכם בתלמוד תורה, ולעם הארץ על ידי שבר רוח, וראה כי התרופות הללו הועילו לו על כן מלאו לבו לזכות הרבים ולהחזיר בתשובה כל אותן העיירות שידע בהם שיש שם בעלי הלשון עד אשר לא יבואו עליהם ימי הרעה בצרעת ויצטרכו להדר אחר צפרים עפות כטהרת המצורע בצפרים העושין מעשה פטיט, וזה שאמר שהיה מחזר בעיירות הסמוכות לצפורי היה מחזר בתשובה אותן העיירות הקרובות למעשה ציפור העושין מעשה פטיט, והיה מכריז מאן בעי למזבן סם חיי כי היו כחולים הצריכים סמים לתרופה הצריכין קנין על כן הזכיר למזבן סם, ומטעם זה לא מסיק בהכרזה זו שמא תאמר אלך ואגרה בשינה וכו' כי מהיכא תיתי שיתרפא בשב ואל תעשה מי שהוא חולה כבר, אבל בהכרזת רבי אלכסנדרי אתי שפיר כאמור כי שם החידוש שיצטרך לתלמוד תורה, וכאן החידוש שיועיל התלמוד תורה למי שכבר סיפר, ולא כפל הרוכל הכרוז לומר שתי פעמים מאן בעי למזבן סם חיי כמו שכפל רבי אלכסנדרי דבריו לפי שגם הוא מודה שזה שסיפר עליו הלשון הרע אין לו תקנה כלל ולא ביקש תקנה כי אם לזה שכבר סיפר, מה שאין כן ברבי אלכסנדרי שביקש תקנה לשניהם. אודיק עליה עלמא לפי שכבר בחרו להם דרך מקולקל זה והיה רגיל על לשונם לספר לשון הרע על כן לא ביקשו לקנות כלום ממנו ואדרבא אודיק עליה הביטו אחריו, כי המה הבעלי ראתן הרואים אחרי מומי נפשות רבות וחסרונם כי כך דרך מואסי התוכחה שמביטים אחרי המוכיחם לראות אם ימצאו בו שמץ פסול כדי להשיב לו טול קורה וכו' לכך אמרו לו אתמול היית רוכל הולך רכיל והיום אתה רוצה לתקן דרכינו קשוט עצמך תחילה:

*(WORDS ABOUT LH)*

**ויצאתי מגדרי להאריך קצת בדבר שאינו מענין פשוטו של פרשה יען כי ראיתי דור זה פרוץ מאד מאד בחטא הלשון וצרעת נושנת היא כי גם בגלות מצרים היו בעבור שהיו בהם דלטורין (תנחומא שמות י) ונגאלו בזכות ארבעה דברים ואחד מהם בזכות שלא היה בהם לשון הרע וכו' (ילקוט רמז תרנז), ובבית שני חזרו לסורם, ועוד היום בגלות החל הזה חטא הלשון הולך וגדל עד עלות חמת ה' לאין מרפא, לכן ראיתי לדבר קצת בהתעוררות זה לאמר אולי ישמעו העורים שבמחנה העברים ויתנו אל לבם לתקן פירצה זו. וזה דרשתי בקהילת קודש לובלין בפרשת זכור שס"ב לפ"ק בהתאסף ראשי עם וחכמי כל הקהילות ונוסף עליהם דברים כהנה וכהנה:**

וטעם לשני צפרים הוא, כי האדם יש לו שני מיני דיבור, אחד אסור, ואחד מצוה בו, והאסור דהיינו כלשון הרע ודוגמתו זהו הצפור שעושה מעשה פטיט השחוטה על כלי חרס על מים חיים, כי אם עם הארץ הוא יהיה לו רוח נשברה שנאמר (משלי טו ד) וסלף בה שבר ברוח, כי יש לו דין כלי חרס שאין לו תקנה כי אם בשבירה וכנגדו נאמר שישחט הצפור העושה מעשה פטיט על כלי חרס, ואם תלמיד חכם הוא יעסוק בתורה שנמשלה למים חיים לכך נאמר על מים חיים. ומטעם זה נאמר חמש פעמים זאת תורת בענין המצורע לומר לך שהעוסק בחמשה חומשי תורה ניצול מן הצרעת הבא על לשון הרע...

(ט) והיה ביום השביעי יגלח את כל שערו. ואחר כך פירט את ראשו וזקנו וגבות עיניו, אף על פי שחז"ל (סוטה טז א) דרשו זה בכלל ופרט מכל מקום לפי דרכנו נוכל לומר שלכך פירט שלושה ראשי איברים אלו לפי שהם קרובים אל שלושה ראשי עבירות אשר עליהם באים הנגעים. את ראשו, לכפר על גסות הרוח הרוצה להיות לראש לכל דבר כמו שנאמר (ישעיה ג טז - יז) יען כי גבהו בנות ציון וגו' ושפח ה' קדקוד בנות ציון. ואת זקנו, הם השערות סביב לפיו לכפר על פי המדבר בלשון הרע, ואת גבות עיניו, לכפר על צרות העין: